LV Eiropas Savienības Oficiālais Vēstnesis C 162/17

Pieteikuma publicēšana saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2009/C 162/09

Šī publikācija dod tiesības izteikt iebildumus pret pieteikumu atbilstīgi 7. pantam Padomes Regulā (EK) Nr. 510/2006. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“ACEITE CAMPO DE MONTIEL”

EK Nr.: ES-ACVN-0005-0590-30.01.2007.

AĢIN ( ) ACVN ( X )

1. Nosaukums:

“Aceite Campo de Montiel”

2. Dalībvalsts vai trešā valsts:

Spānija

3. Lauksaimniecības produkta vai pārtikas produkta apraksts:

3.1. Produkta veids (saskaņā ar II pielikumu):

1.5. grupa. Eļļas un taukvielas

3.2. Tā produkta apraksts, uz kuru attiecas 1 punktā minētais nosaukums:

Neapstrādāta augstākā labuma olīveļļa, kas iegūta no “Cornicabra”, “Picual”, “Manzanilla”, “Arbequina” un “Local” šķirnes olīvkoku augļiem, tos mehāniski vai citādi fiziski apstrādājot tā, ka nemainās eļļas kvalitāte un saglabājas to augļu garša, aromāts un īpašības, no kuriem eļļa iegūta.

Skābums: ne vairāk kā 0,5 °

Peroksīda skaitlis: ne vairāk kā 15

Absorbcija ultravioletajos staros: K 270 – ne vairāk kā 0,20;

K 232 – ne vairāk kā 2,50

Kopējais mitruma un piemaisījumu saturs: ≤ 0,1 %

Organoleptiskais vērtējums:

— negatīvo pazīmju vidējā vērtība (Md): = 0

— augļu garšas vidējā vērtība (Mf): ≥ 2,5

Olīveļļas “Aceite Campo de Montiel” sevišķās īpašības tai piešķir galveno olīvu šķirņu, proti, “Cornicabra” un “Picual” dabīgais apvienojums, kas dod eļļai izteikti rūgtu un pikantu garšu; šīs pozitīvās olīveļļas īpašības saskaņā ar organoleptisko vērtējumu šai eļļai ir ievērojami izteiktas: rūgtuma punktu skaits svārstās no 3 līdz 6, bet pikantuma – no 3,4 līdz 6,3 punktiem; pārējām šķirnēm raksturīgās ābolu un mandeļu notis ir mazāk izteiktas.

3.3. Izejvielas (tikai pārstrādātiem produktiem):

—

3.4. Dzīvnieku barība (tikai dzīvnieku izcelsmes produktiem):

—

3.5. Īpaši ražošanas posmi, kas jāveic noteiktajā ģeogrāfiskajā apgabalā:

—

3.6. Īpaši noteikumi griešanai, rīvēšanai, iepakošanai utt.:

Eļļu pilda traukos noteiktajā ģeogrāfiskajā apgabalā.

Tas ļauj saglabāt produkta tipiskās īpašības, kontroles iestādes var kontrolēt visu ražošanas procesu un vienlaikus tiek nodrošināts, ka ražošanas pēdējais posms ir ģeogrāfiskā apgabala ražotāju un lauksaimniecības organizāciju pārziņā, kas vislabāk zina, kā eļļas ietekmē tādi iepildīšanas procesa faktori kā dekantēšanas laiks un metodes, darbības ar filtriem, diatomītzemi un celulozi, iepildīšanas temperatūra, kā arī aukstums un glabāšana; visbeidzot, tas ļauj saglabāt produkta kvalitāti un vienlaikus garantē eļļas izsekojamību.

Iepildītāja rīcībā jābūt atsevišķām iepildīšanas sistēmām ACVN eļļām un citām eļļām.

Tāpat iepildītāja rīcībā jābūt apstiprinātām eļļas mērīšanas sistēmām.

Eļļu pilda stikla, plastmasas, polietilēnereftalāta (PET), metāla, porcelāna vai keramikas traukos, kuru tilpums nepārsniedz 5 litrus.

3.7. Īpaši marķēšanas noteikumi:

Eļļas trauku marķējums ietver šādus elementus: tirdzniecības nosaukumu, nosaukuma grafisko simbolu un norādi “Denominación de Origen Aceite Campo de Montiel”, un (pēc izvēles) kontroles iestādes produktu sertifikācijas struktūras atbilstības zīmi.

Uz traukiem, kuros eļļu iepilda patēriņam, ir garantijas zīmogs un apvienības izdotas numurētas etiķetes vai kontretiķetes, ko izsniedz un uzrauga kontroles iestāde tā, lai tās nevarētu izmantot atkārtoti.

Marķējumam jāatbilst vispārīgajiem marķēšanas noteikumiem.

4. Īss ģeogrāfiskā apgabala apraksts:

Apgabalā, kur ražo un pilda traukos eļļu ar cilmes vietas nosaukumu, ietilpst šādas Ciudad Real provinces pašvaldības: San Carlos del Valle, Membrilla, Santa Cruz de Mudela, La Solana, Valdepeñas, Almuradiel, Viso del Marqués, San Lorenzo de Calatrava, Albaladejo, Alcubillas, Alhambra, Almedina, Carrizosa, Castellar de Santiago, Cózar, Fuenllana, Montiel, Puebla del Príncipe, Santa Cruz de los Cáñamos, Terrinches, Torre de Juan Abad, Torrenueva, Villahermosa, Villamanrique, Villanueva de la Fuente un Villanueva de los Infantes.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Campo de Montiel ir kaļķakmens plakankalne, kuras platība pārsniedz 7 000 km2 un vidējais augstums ir 850 m; reģions ir fiziski viendabīgs, un tam piemīt specifiskas iezīmes un īpašības, ar kurām tas atšķiras no apkārtējiem apgabaliem; galvenais saimnieciskās darbības veids ir lauksaimniecība.

Dažas raksturīgākās augsnes īpašības: veselīga augsne, ko veido pārsvarā sarkanbrūnās un brūnās kaļķainās augsnes ar augstu kalcija karbonāta koncentrāciju.

Reģionam raksturīgi ekstremāli klimatiskie apstākļi ar krasām temperatūras svārstībām – garas, bargas ziemas un karstas vasaras, ilgstoša insolācija, spēcīga saules gaisma un mazs nokrišņu daudzums (600–700 mm).

5.2. Produkta specifika:

Olīveļļai “Aceite Campo de Montiel” piemīt šādas īpašības:

— eļļu iegūst no olīvām ar augstu taukskābju koncentrāciju un augstu ekstrakcijas pakāpi,

— satur daudz oleīnskābju un antioksidējošu polifenolu, kas padara eļļu īpaši noturīgu pret sasmakšanu un kvalitātes mazināšanos oksidācijas ietekmē.

— rūgta un pikanta garša – pozitīvas olīveļļas īpašības, kas saskaņā ar organoleptisko vērtējumu šai eļļai ir ievērojami izteiktas: rūgtuma punktu skaits svārstās no 3 līdz 6, bet pikantuma – no 3,4 līdz 6,3 punktiem.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

Augsnes un klimatiskie apstākļi ievērojami ietekmē apgabala lauksaimniecības metodes un kultūras un lielā mērā nosaka vietējo produktu kvalitāti un īpašības; šo produktu vidū olīvām un no tām iegūtajai eļļai ir svarīga nozīme.

Minētie augsnes un klimatiskie apstākļi piešķir Campo de Montiel ražotajai neapstrādātajai augstākā labuma olīveļļai šā dokumenta 5.2. punktā minētās specifiskās un atšķirīgās īpašības.

Atsauce uz specifikācijas publikāciju:

(Regulas (EK) Nr. 510/2006 5. panta 7. punkts)

http://docm.jccm.es/portaldocm/verDiarioAntiguo.do?ruta=2006/12/14

Lauksaimniecības departamenta 2006. gada 28. novembra rezolūcija, ar ko pieņem labvēlīgu lēmumu par lūgumu reģistrēt aizsargātu cilmes vietas nosaukumu Aceite Campo de Montiel (Resolución de 28 de noviembre de 2006, de la Consejería de Agricultura, por la que se emite decisión favorable en relación con la solicitud de registro de la Denominación de Origen Protegida Aceite Campo de Montiel).